31993R3513
L 320/5
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 3513/93 НА СЪВЕТА
от 14 декември 1993 година
за изменение на Регламент (ЕИО) № 3220/84 за определяне на скалата на Общността за класификация на кланични трупове на свине
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид от Регламент (ЕИО) № 2759/75 на Съвета от 29 октомври 1975 г. относно общата организация на пазара на свинско месо (1), и по-специално член 2 и член 4, параграф 5 от него,
като взе предвид предложението на Комисията,
като има предвид, че член 2 от Регламент (ЕИО) № 3220/84 (2) определи представянето на „кланичен труп“ да се използва за определяне на теглото и на съдържанието на постното крехко месо в него; като има предвид, че едно наскоро проведено изследване в Общността показа, че в процеса на търговията в много от държавите-членки се допускат отклонения от това представяне по отношение на сланината, бъбреците и диафрагмата; като има предвид, че тази практика води до разлика в съдържанието на постно крехко месо в кланичните трупове на свине, произхождащи от една или друга държава-членка, като застрашава единното прилагане на скалата на Общността за класификация и усложнява сравнимостта на резултатите от оценката; като има предвид, че е необходимо да се прецизира представянето на кланичните трупове на свине, като се изключат трите части, посочени по-горе;
като има предвид, че поради търговски причини много кланици произвеждат труповете без кожата; като има предвид, че е необходимо да се разреши на държавите-членки да предвидят подобно различно представяне на тяхна територия;
като има предвид, че пълното нарязване на трупа, което се използва за изчисляване на теглото на набраздените червени мускули, представлява една продължителна и скъпо струваща процедура; като има предвид, че поради това е основателно да се предвиди също така използването на частичното нарязване, което да даде възможност на държавите-членки по-бързо да съобразят своите методи на класификация с техническите постижения,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕИО) № 3220/84 се изменя, както следва:
1.
В член 2 параграф 1 се заменя със следния текст:
„1. За целите на настоящия регламент „кланични трупове на свине“ означава тялото на заклано, обезкървено и почистено от вътрешностите животно, цяло или разделено наполовина, без езика, четината, копитата, гениталиите, сланината, бъбреците и диафрагмата.
По отношение на свинете, заклани на тяхна територия, на държавите-членки може да се разреши да предвидят различен начин на представяне на труповете, ако е спазено едно от следните условия:
-
когато утвърдената на тяхна територия търговска практика се различава от стандартното представяне, определено в първа алинея,
-
когато това се обуславя от технически изисквания,
-
когато труповете са одрани равномерно.“
2.
В член 2, параграф 3 първата алинея се заменя със следния текст:
„3. За целите на настоящия регламент съдържанието на постно крехко месо в кланичен труп на свиня представлява съотношението между:
-
теглото на всички набраздени червени мускули, доколкото те могат да бъдат отделени с нож, и
-
теглото на трупа.
Теглото на всички набраздени червени мускули се получава или след пълното нарязване на трупа, или след частично нарязване на трупа, или от съчетаване между цялостно и частично нарязване на трупа, основано на статистически проверен метод и определено по реда на член 24 от Регламент (ЕИО) № 2759/75.“
3.
В член 3, параграф 1 след първата алинея се добавя следният текст:
„По отношение на свинете, заклани на тяхна територия, на държавите-членки може да бъде разрешено в съответствие с процедурата, предвидена в член 24 от Регламент (ЕИО) № 2759/75, да позволяват класифицирането да се извършва преди тегленето.“
Член 2
Настоящият регламент влиза в сила на 1 юли 1994 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 14 декември 1993 година.